Naton strategisen viestinnän osaamiskeskus seuraa ja tutkii Venäjän tekemää informaatiovaikuttamista Naton jäsen- ja kumppanimaissa.

Pohjoismaissa Venäjän yleinen narratiivi sen disinformaatiokampanjoissa on sen osoittaminen, että maahanmuuttajat ja pakolaiset epävakauttavat yhteiskuntaa.

Baltian maissa Venäjä yleensä vetoaa välittämässään disinformaatiossa siihen, että Nato on uhka Venäjälle ja että Venäjä-uhka on länsimaiden keksimä naurettavuus.

Naton strategisen viestinnän osaamiskeskus tutkii muun muassa Venäjän disinformaatioaktiviteetteja Pohjoismaita ja Baltian maita kohtaan.

Videolla Venäjän hävittäjä pullisteli aseillaan Nato-koneelle loppukesästä 2017.

Venäjän keinot ovat monet, kun se pyrkii vaikuttamaan länsimaiden informaatiotulvaan. Naton strategisen viestinnän osaamiskeskus StratCom Latviassa tekee tutkimusta muun muassa näistä keinoista.

Pääasialliset Venäjän välineet informaatiovaikuttamisessa ovat Venäjän sisäiseen ja kansainväliseen mediaan vaikuttaminen, verkon ja sosiaalisen median sisältöihin vaikuttaminen, niin sanottujen GONGOjen eli valtion valvomien järjestöjen käyttö, maamiespolitiikka, putkidiplomatia energiakysymyksissä, taloudelliset riippuvuussuhteet, poliittisen radikalismin ja polarisaation edesauttaminen länsimaissa, tiedusteluoperaatiot sekä sotilaallisen voiman näyttö.

Iltalehti listasi Stratcomin tuoreesta raportista erityisesti Suomea koskevat Venäjän vaikuttamiskeinot ja -välineet.

Venäjä luo aktiivisesti kuvaa Natosta uhkana Venäjälle. Kuva Latviasta, jossa Nato-joukkojen sotilas osallistuu Latvian kansallispäivän juhlallisuuksiin. VALDA KALNINA/AOP/EPA

Pakolaiset ja maahanmuuttajat

Etenkin Pohjoismaissa, myös Suomessa, Venäjän yksi yleisimmistä vaikuttamisnarratiiveista on se, kuinka pakolaiset ja maahanmuuttajat epävakauttavat yhteiskuntaa. Samassa yhteydessä Venäjältä käsin masinoitu narratiivi kertoo, kuinka radikaali-islam on epävakauttava tekijä ja äärioikeisto on nousussa.

Naton raportin mukaan Venäjän narratiivi osoittaa sen, että Venäjä pyrkii vahvistamaan pakolaiskriisistä juontavia tuhoisia prosesseja Euroopassa.

Suomi on ystävä

Erityisesti Suomen kohdalla Venäjä pyrkii luomaan kuvaa, jonka mukaan Suomi on ystävä. Venäjän käyttämän narratiivin mukaan Suomi ja Venäjä ovat hyviä kumppaneita, ja tätä ei horjuta mikään.

Naton raportin mukaan tällä Venäjä pyrkii rakentamaan ja vahvistamaan kahdenvälisiä suhteita Euroopan maiden kanssa.

Mielikuvien luominen

Venäjä käyttää informaatiovaikuttamisessa mielikuvia. Esimerkiksi Kremlin hallitsemat televisiokanavat pyrkivät luomaan Venäjästä houkuttelevaa kuvaa kohdeyleisölleen, siis venäläisille. Tavoitteena ei siis ole ihannevaltio vaan mielikuva ihannevaltiosta. Valtionmedia on yksi pääasiallisista kanavista tässä tarkoituksessa.

Sosiaalisessa mediassa mielikuvaa luovat niin sanotut trollit.

Venäjä lisäksi luo maan sisällä sekä sen ulkopuolella mielikuvaa siitä, että venäläisvähemmistöjä kohdellaan kaltoin maan ulkopuolella. Näin ei tarvitse olla, mutta mielikuva kaltoin kohdelluista maanmiehistä antaa Venäjälle tekosyyn puuttua vieraan valtion asioihin. Tästä yksi esimerkki on Ukraina.

Historiaan vetoaminen

Venäjä usein vetoaa toimissaan historiaan sekä venäjän kieleen, kulttuuriin ja koulutukseen. Myös tästä, niin sanotusta pehmeästä vaikuttamisesta löytyy esimerkki Itä-Ukrainasta, jota voidaan sanoa Ukrainan venäläisimmäksi alueeksi mitä tulee kieleen ja kulttuuriin.

Naton raportin mukaan Suomeen kohdistuvia käytännön vaikuttamiskeinoja historian valossa ovat muun muassa Yrjön nauha -kampanjat (musta-oranssi nauha), Kuolemattoman rykmentin käyttöönotto sekä vetoaminen vääriin faktoihin toisen maailmansodan historiassa. Myös Neuvostoliiton voitto suuressa isänmaallisessa sodassa on nostettu yhä useammin esille.

TOP 5 kertomukset, joita RT, Sputnik ja Ykköskanava käyttävät Suomesta

Suomen kohdalla Venäjän tunnetut propagandakanavat käyttävät informaatiovaikuttamisessa ensisijaisesti pakolaisia ja maahanmuuttaja epävakauttavina tekijöinä. Sen lisäksi kyseiset kanavat eli RT, Sputnik ja Ykköskanava muistavat mainita, että Suomen ja Venäjän kahdenväliset suhteet ovat erittäin hyvät, eikä niitä mikään voi heikentää. Kyseiset mediat myös kertovat, että ajatus Venäjästä uhkana on naurettava. Ne myös kertovat, että Venäjän vastaiset pakotteet vahingoittavat enemmän Euroopan unionia kuin Venäjää. Lisäksi niiden mukaan Nato on uhka Venäjälle.

Suomen kohdalla esille nousevat myös venäläislasten huoltajuuskiistat, radikaali islam epävakauttajana, EU:n yhtenäisyyden rapistuminen, äärioikeiston nousu, Naton houkuttelut Suomea ja Ruotsia jättämään jäsenhakemukset, vakoiluskandaalit, Nord Stream 2 -kaasuputkihankkeen tärkeys sekä se, ettei länsi pidä Ukrainaa täysin suvereenina valtiona eikä Venäjä täten riko sen rajoja.

Kyseisten medioiden kohderyhmää ei juurikaan ole Suomessa. Naton raportin mukaan Suomessa 83 prosenttia selvityksen kyselyyn vastanneista ei tuntenut niistä yhtäkään. Myös Ruotsissa RT:n, Sputnikin ja Venäjän Ykköskanavan tunnettuus olivat heikkoja.